**ชื่อเรื่อง** : ปัจจัยที่มีความสัมพันธ์กับพฤติกรรมการสร้างเสริมสุขภาพของบุคลากร

โรงพยาบาลธวัชบุรี อำเภอธวัชบุรี จังหวัดร้อยเอ็ด พ.ศ. 2557

**ผู้วิจัย** : นางลักคณา โคเวียง

**บทคัดย่อ**

การวิจัยเชิงพรรณนาครั้งนี้ มีวัตถุประสงค์เพื่อศึกษาพฤติกรรมการสร้างเสริมสุขภาพของบุคลากรโรงพยาบาลธวัชบุรี และศึกษาปัจจัยที่มีความสัมพันธ์กับพฤติกรรมสร้างเสริมสุขภาพของบุคลากรโรงพยาบาลธวัชบุรี ประชากรในการศึกษาครั้งนี้เป็นบุคลากรโรงพยาบาลธวัชบุรี จำนวน 102 คน เครื่องมือที่ใช้ในงานวิจัยครั้งนี้เป็นแบบสอบถาม ประกอบด้วยข้อมูล 3 ส่วน คือ ข้อมูลส่วนบุคคล แบบสอบถามปัจจัยที่มีความสัมพันธ์กับพฤติกรรมสร้างเสริมสุขภาพ และแบบสอบถามพฤติกรรมสร้างเสริมสุขภาพ ซึ่งผ่านการการตรวจสอบความตรงเชิงเนื้อหาจากผู้เชี่ยวชาญ และทดสอบความเชื่อมั่นด้วยวิธีอัลฟาของครอนบาด ได้ค่าความเชื่อมั่นปัจจัยที่มีความสัมพันธ์กับพฤติกรรมสร้างเสริมสุขภาพ และพฤติกรรมสร้างเสริมสุขภาพได้เท่ากับ 0.74 และ 0.88 ตามลำดับ เก็บรวบรวมข้อมูลโดยสัมภาษณ์ประชากรระหว่างวันที่ 1 มิถุนายน 2557 ถึง 30 มิถุนายน 2557 วิเคราะห์ข้อมูลโดยใช้สถิติพรรณนาได้แก่ ค่าร้อยละ ค่าเฉลี่ย ค่าเบี่ยงเบนมาตรฐาน และใช้สถิติสัมประสิทธิ์สหสัมพันธ์ของเพียร์สันในการวิเคราะห์หาความสัมพันธ์ ผลการวิจัยมีดังนี้

พฤติกรรมการสร้างเสริมสุขภาพของบุคลากรโรงพยาบาลธวัชบุรีโดยภาพรวมอยู่ในระดับมาก องค์ประกอบพฤติกรรมด้านสัมพันธภาพระหว่างบุคคล ด้านความรับผิดชอบต่อสุขภาพ ด้านการจัดการความเครียด และด้านการพัฒนาทางจิตวิญญาณ อยู่ในระดับมาก ส่วนด้านโภชนากรและด้านกิจกรรมทางกาย อยู่ในระดับปานกลาง

ปัจจัยที่มีความสัมพันธ์กับพฤติกรรมสร้างเสริมสุขภาพของบุคลากร พบว่าทุกปัจจัยมีความสัมพันธ์กับพฤติกรรมสร้างเสริมสุขภาพในทางบวกอย่างมีนัยสำคัญทางสถิติ เรียงลำดับจากปัจจัยที่มีความสัมพันธ์จากมากไปหาน้อยดังนี้ การรับรู้ความสามารถของตน การรับรู้ประโยชน์ของการสร้างเสริมสุขภาพ อิทธิพลระหว่างบุคคล อิทธิพลจากสถานการณ์สิ่งแวดล้อมและการรับรู้อุปสรรคของการสร้างเสริมสุขภาพตามลำดับ

จากการค้นพบดังกล่าวแสดงให้เห็นว่า ควรมีการส่งเสริมพฤติกรรมสร้างเสริมสุขภาพด้านกิจกรรมทางกายและด้านโภชนาการให้มากขึ้น โดยการจัดกิจกรรมสนับสนุนการรับรู้สมรรถนะแห่งตนแก่บุคลากรอย่างต่อเนื่อง มีการให้ความรู้เกี่ยวกับการสร้างเสริมสุขภาพ การจัดหาสื่อให้ความรู้ทั้งด้านสุขภาพกาย สุขภาพจิตอย่างต่อเนื่อง จัดสถานที่ออกกำลังกายที่สะดวกและจัดหาอุปกรณ์ให้เพียงพอ จัดกิจกรรมรักษ์สุขภาพ และจัดกิจกรรมสร้างความสัมพันธ์ เพื่อสร้างความตระหนักและเห็นคุณค่าของการสร้างเสริมสุขภาพอยู่เป็นประจำ